OTO ทุ่ม 100 ลบ. รุกคืบ “อีสปอร์ต” จ่อเปิด Game Tournament ไตรมาส 2 หนุนรายได้โตเด่น
OTO ส่ง “อินโน ฮับ” เข้าถือหุ้น "ฟิจิตอล สเปซ ดีเวลลอปเม้นท์" 49% มูลค่า 100 ลบ. เตรียมพัฒนาระบบ Game Tournament ไตรมาส 2/65 หวังโกยรายได้ Sponsorship และ Tournament หนุนผลการดำเนินงานในปี 2565 เติบโตโดดเด่นแน่นอน
OTO ส่ง “อินโน ฮับ” เข้าถือหุ้น "ฟิจิตอล สเปซ ดีเวลลอปเม้นท์" 49% มูลค่า 100 ลบ. เตรียมพัฒนาระบบ Game Tournament ไตรมาส 2/65 หวังโกยรายได้ Sponsorship และ Tournament หนุนผลการดำเนินงานในปี 2565 เติบโตโดดเด่นแน่นอน
7 เม.ย. 2565

นายคณาวุฒิ วรรทนธีรัช ประธานกรรมการบริหารและประธานเจ้าหน้าที่บริหาร บริษัท วันทูวัน คอนแทคส์ จํากัด (มหาชน) หรือ OTO เปิดเผยว่า ผลการตรวจสอบสถานะในฟิจิตอลเป็นที่น่าพอใจแก่บริษัท ดังนั้น ในวันที่ 5 เมษายน 2565 ที่ผ่านมา ทางอินโน ฮับ ได้เข้าทำสัญญาซื้อขายหุ้น และสัญญาระหว่างผู้ถือหุ้น เพื่อเข้าลงทุนในฟิจิตอล
โดยการซื้อหุ้นจากผู้ถือหุ้นเดิมของฟิจิตอลจำนวน 2,450,000 หุ้น หรือคิดเป็นสัดส่วนร้อยละ 49 ของทุนจดทะเบียนทั้งหมดของฟิจิตอล ในราคาซื้อขายรวมทั้งสิ้น 100,000,000 บาท และปัจจุบัน อินโน ฮับ ได้รับโอนหุ้นในฟิจิตอลจำนวน 2,450,000 หุ้นซึ่งเป็นหุ้นชำระแล้วเต็มจำนวน จากผู้ถือหุ้นเดิมของฟิจิตอล เสร็จเรียบร้อยแล้ว โดยภายหลังจากการเข้าลงทุนในครั้งนี้ อินโน ฮับได้เข้าเป็นผู้ถือหุ้นจำนวนร้อยละ 49 ของหุ้นที่ออกและจำหน่ายแล้วทั้งหมดในฟิจิตอล
อนึ่ง บริษัท ฟิจิตอล สเปซ ดีเวลลอปเม้นท์ จำกัด ประกอบกิจการให้บริการด้านการทำคอนเทนต์ (Content) การตลาด (Marketing) เกี่ยวกับเกมส์และการแข่งขันกีฬาอิเล็กทรอนิกส์ (Electronic Sports) และกิจการเกี่ยวกับอิเล็กทรอนิกส์ (Electronic Sports) อย่างครบวงจร นอกจากนี้ได้รับสิทธิในการดำเนินงาน Operated ROV D1 Tournament จาก Garena ซึ่งเป็น game publisher (ตัวอย่างเช่น ROV / LOL / FIFA Online4 / CALL of DUTY : M เป็นต้น) ได้รับ Brand License จาก PSG Esports Team จำนวน 7 ฤดูกาล (1 ปี มี 2 ฤดูกาล) เพื่อจัดตั้งทีม Esports ภายใต้แบรนด์ของ PSG
“การเข้าลงทุนในฟิจิตอล ส่งผลทำให้บริษัทได้รับหุ้นจำนวน 2,450,000 หุ้น และเหรียญ HUBCOIN จำนวน 10,669,750 เหรียญ และได้รับผลตอบแทนจากการดำเนินงานของ Platform HUBBER แพลตฟอร์มเกมส์ และอีสปอร์ตของฟิจิตอล ซึ่งบริษัทฯมองว่า ธุรกิจอีสปอร์ตกำลังมาแรงทั่วโลก สามารถสร้างรายได้จาก Sponsorship จำนวนมหาศาล เห็นได้จากจำนวนผู้เล่นเกมในไทยมีกว่า 30 ล้านคน 
ขณะที่จำนวนผู้เล่นเกมทั่วโลกมีมากกว่า 2,700 ล้านคน แบ่งเป็นเอเชียตะวันออกเฉียงใต้อย่างน้อย 400 ล้านคน ซึ่งเป็นตลาดที่ใหญ่ และยังมีการพัฒนาระบบ Game Tournament เพื่อจับตลาดเกมดังๆ เช่น Dota2, LoL และ ROV โดยคาดว่าจะเริ่มเปิดระบบได้ในไตรมาส 2-3 ของปีนี้ ซึ่งจะสามารถสร้างรายได้ผ่าน Sponsorship และ Tournament และคาดว่าจะถึงจุดคุ้มทุนภายใน 3-4 ปี อีกด้วย” นายคณาวุฒิ กล่าว
นอกจากนี้ Platform HUBBER ยังได้มีการพัฒนา Digital Asset เหรียญ HUB และ NFT เพื่อใช้ใน Ecosystem และ  Community คอเกมทั่วโลก ทุกวัย ซึ่งมั่นใจว่าจะได้รับการตอบรับจากคอเกมทั่วโลก ในฐานะ Digital Asset ซึ่งในช่วงที่ผ่านมา ราคาปรับตัวเพิ่มขึ้นกว่า 10 เท่า ล่าสุด วันที่ 5 เม.ย.ที่ผ่านมา ราคาอยู่ที่ 0.048518 HUB/USD
นายคณาวุฒิ กล่าวอีกว่า การเข้าลงทุนใน Platform HUBBER เพื่อรุกธุรกิจอีสปอร์ต ในครั้งนี้ ถือเป็นการทรานส์ฟอร์มธุรกิจของบริษัทฯเข้าสู่ Tech Company อย่างเต็มรูปแบบ ซึ่งจะช่วยผลักดันแนวโน้มผลการดำเนินงานในปี 2565 เติบโตอย่างก้าวกระโดด และในช่วงที่เหลือของปีนี้ เตรียมเปิดตัว แพลตฟอร์ม Tele Medicine เพื่อเพิ่มแหล่งที่มาของรายได้ รองรับพฤติกรรมของผู้บริโภคในยุค New Normal
ขณะที่ Mr. Marcus Luer ประธานเจ้าหน้าที่บริหาร บริษัท ฟิจิตอล สเปซ ดีเวลลอปเม้นท์ จำกัด กล่าวว่า มั่นใจว่าการร่วมลงทุนกับบริษัท อินโน ฮับ จำกัด ซึ่งเป็นบริษัทย่อยของ OTO ในครั้งนี้ จะช่วยเพิ่มโอกาสทางธุรกิจให้กับ Platform HUBBER เพื่อรุกธุรกิจอีสปอร์ต โดยเร็วๆนี้ บริษัทฯเตรียมเปิดตัวทีม Esports ในสังกัด Esports ภายใต้แบรนด์ของ PSG (เกม ROV) และทีม Xerxia Esport  (เกม Valorant &amp;PUBG)  โดยพร้อมเดินหน้าจัด Game Tournament ภายในไตรมาส 2 ตามแผนงานที่วางไว้
สำหรับกลุ่มลูกค้า Platform HUBBER ประกอบด้วย เกมเมอร์/Streamer/Influencer สายเกมบริษัทที่ต้องการสนับสนุน E-sport/บริษัทเกม/บริษัทผลิตสินค้าที่เกี่ยวเนื่องกับเกม ขณะที่การรับรู้รายได้จะมาจากค่าสมาชิก ค่าโฆษณา Sponsorship และส่วนแบ่งจากการบริหารจัดการ งานแข่งขัน และเงินรางวัลจากการแข่งขัน